Iš Boeklino paveikslo
Vėjas linguoja topolius juodus –
Vėjas pravirkdė baltas vilnis.
Mano svajonė, mano paguoda –
Jūra tamsioji, jūra – naktis.

Vieniša, liūdna tuos baltuos rūmuos –
Jūra – belaivė, šalta naktis.
Verkiančios bangos – vienuolio dūmos,
Lyg amžinybė, lyg paslaptis.

Vėjas linguoja topolius juodus,
Vakaru supas balta pilis.
Ūžianti jūra – mano paguoda,
Vieniša jūra – verkia vilnis.

Nėris Salomėja
Eilėraščiai